IPL শুরু আগে ফুরফুরে মেজাজে হোলি খেললেন নাইটরা, দেখুন ভিডিও

কলকাতা: আইপিএল (IPL 2025) শুরুর আগে উৎসবের আমেজে মেতে উঠল কেকেআর (Kolkata Knight Riders) শিবির। দোলের (Holi 2025) দুপুরে রিঙ্কু থেকে ভেঙ্কটেশ, অঙ্গকৃষ থেকে অজিঙ্ক- সকলেই একে অপরকে রাঙিয়ে দিলেন রংবেরংয়ের আবিরে। এমনকি, কোচ চন্দ্রকান্ত পণ্ডিতও এদিন দলের সঙ্গে হোলি খেললেন।

আসলে শুক্রবার অনুশীলন ছিল না কেকেআরের। তাই ছুটির মেজাজে ছিলেন সকলেই। দুপুরের দিকে হোটেলেই রঙের উৎসবে মেতে ওঠেন সকলে। অজিঙ্ক রাহানে (Ajinkya Rahane), ভেঙ্কটেশ আইয়ার, রিঙ্কু সিং এবং তরুণ ক্রিকেটার অঙ্গকৃশ রঘুবংশীও রঙের খেলায় মাতেন। সঙ্গে ছিলেন স্পিন বোলিং কোচ কার্ল ক্রোও।

আরও পড়ুন: IPL থেকে ২ বছরের জন্য নির্বাসিত ইংরেজ তারকা, কিন্তু কেন?

তবে নাইটরা এদিন শুধু নিজেদের মধ্যেই নয়, সমর্থকদের সঙ্গেও রং খেলেছেন। এমনকি কঠোর অনুশাসনের জন্য বিখ্যাত চন্দ্রকান্ত পণ্ডিতকেও এ দিন দেখা গেল একেবারে ভিন্ন মেজাজে। রিঙ্কু সিংকে পেছন থেকে গিয়ে আবির মাখিয়ে দেন তিনি। অন্যদিকে, পিচকিরি দিয়ে রং ছেটাতে দেখা গেল নাইট সেনাপতি অজিঙ্ক রাহানেকেও।

সব মিলিয়ে, দোলের দিন যখন গোটা কলকাতা সম্প্রীতির রঙে সেজে উঠেছিল, তখন কেকেআর শিবিরেও একটা ফুরফুরে পরিবেশ তৈরি হয়েছিল। টুর্নামেন্ট শুরু আগে এরকম একটা ছুটির দিন দলের অভ্যন্তরীণ বন্ধনকে আরও দৃঢ় করবে বলে মনে করা হচ্ছে।